REGULAMENTUL (CE) NR. 124/2008 AL COMISIEI
din 12 februarie 2008
de stabilire a unei derogări de la Regulamentul (CE) nr. 1535/2003 în ceea ce privește perioadele de livrare a perelor pentru anul de comercializare 2007-2008
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a piețelor în sectorul produselor transformate pe bază de fructe și legume (1), în special articolul 6,
întrucât:
(1)
Sistemul de ajutoare stabilit prin Regulamentul (CE) nr. 2201/96 este abrogat, începând de la 1 ianuarie 2008, prin Regulamentul (CE) nr. 1182/2007 al Consiliului (2) de stabilire a unor norme specifice cu privire la sectorul fructelor și al legumelor. Acest sistem de ajutoare rămâne totuși aplicabil pentru anul de comercializare 2007-2008 al fiecărui produs în cauză, în temeiul articolului 55 alineatul (1) din Regulamentul (CE) nr. 1182/2007.
(2)
Articolul 3 alineatul (2) litera (c) din Regulamentul (CE) nr. 1535/2003 al Comisiei din 29 august 2003 privind normele de aplicare a Regulamentului (CE) nr. 2201/96 al Consiliului în ceea ce privește sistemul de ajutor în sectorul produselor prelucrate pe bază de fructe și legume (3) prevede că ajutorul pentru pere este acordat doar în cazul perelor livrate industriei de prelucrare între 15 iulie și 15 decembrie.
(3)
Regiunile de producție din Italia au fost afectate de circumstanțe excepționale în cursul lunii decembrie 2007, ca urmare a grevei din sectorul transporturilor care a împiedicat livrarea produselor către industria de prelucrare într-o perioadă de livrare foarte intensă. Din această cauză, livrarea completă de către producători a necesitat o perioadă mai lungă de activitate, generând o întârziere în calendarul de livrări.
(4)
Pentru ca producătorii să nu fie penalizați din cauza acestor circumstanțe, este necesar să se stabilească o derogare excepțională doar pentru anul de comercializare 2007-2008 de la datele prevăzute la articolul 3 alineatul (2) litera (c) din Regulamentul (CE) nr. 1535/2003.
(5)
Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Prin derogare de la articolul 3 alineatul (2) litera (c) din Regulamentul (CE) nr. 1535/2003 și doar pentru anul de comercializare 2007-2008, ajutorul se va acorda pentru perele livrate industriei de prelucrare între datele de 15 iulie 2007 și 15 ianuarie 2008.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 februarie 2008.